[Foto’s] 23 dood toe veerboot vlamvatReddingswerkers soek na slagoffers op die wrak. Foto: AP Photo/Rhana Ananda Minstens 23 mense is dood en 17 word vermis nadat ŉ veerboot Sondag langs die kus van Indonesië se hoofstad, Jakarta, aan die brand geslaan het. Die vaartuig het sowat 230 mense van Jakarta se hawe na Tidung, ŉ eilandoord in die Kepulauan Seribu-strook, vervoer, toe ŉ brand ontstaan het. Volgens amptenare was die meeste passasiers Indonesiërs wat Nuwejaar gevier het. Seply Madreta, ŉ beampte van die plaaslike rampbemiddelingsagentskap, het gesê die brand het die helfte van die veerboot verwoes. Hy het gesê 23 liggame is gevind en 22 beseerdes is na hospitale geneem. Sowat tien vaartuie is in die gebied om te help soek na die 17 mense wat vermis word. ŉ Ooggetuie het aan MetroTV gesê die brand het omtrent 15 minute nadat die veerboot die hawe in Jakarta verlaat het, ontstaan. Die oorsaak van die brand is nog nie bekend nie. Van die passasiers het aan die plaaslike media gesê hulle het rook uit die veerboot se enjin sien kom.